钦定古今图书集成/方舆汇编/职方典/第1145卷 > 《郢州土风考古记》石才孺
## 钦定古今图书集成/方舆汇编/职方典/第1145卷 > 《郢州土风考古记》石才孺

谨按班固《汉书·地理志》，“秦置南郡，县十有八，曰江陵、
宜城，曰若，曰郢。”此其尤者也。释之者曰：“江陵故楚都，
宜城故鄢，若作鄀，楚别邑故郢。”又按司马迁《史记楚
世家》：“芊氏居丹阳，在南郡枝江县，文王始都郢，平王城郢，昭王徙鄀，襄王徙陈，烈王徙寿春，曰郢。”由是言
之，楚之都邑，可想见也。后世不博考熟究，异口同辞，
以今郢州为郢都，流俗信之。尝观楚成王使斗宜申
为商公，沿汉溯江，将入郢，王在渚宫下见之。夫沿汉
而下，溯江而上，则郢在江上而不在汉上，沈括《存中》
盖尝论之矣。今江陵实有渚宫，而县之北有纪南城。
楚武王伐随，卒于樠木之下，今郢州东门外山，旧名
樠木山，上有楚武王庙，则武王自丹阳出师，至此而
卒，岂后世见武王卒于此，因以为郢都邪？此又不然
矣。虽然，释《汉史》者曰：故郢而郢为州，为富水郡，或废
或置，见《唐书·地理志》，谓之郢，不无说焉。楚屈瑕将盟
贰轸，郧人军于蒲骚，莫敖患之。斗廉曰：“君次于郊郢，
以御四邑，我以锐师宵加于郧，若败郧师，四邑必离。”
已而败郧于蒲骚。夫郊郢者，讵非郢州乎？昔蒲骚，今
应城也，距郢州甚迩。楚师之出，斗廉之败，莫敖之次
郊郢，以师行道里推之，一宿为舍，再宿为信，过信为
次，则知在郢州也。谓之郢，实郊郢焉。谓之石城，因冈
阜峭壁而为子城。属县二：曰长寿，治慕化、安定二乡；
曰京山，治太平、长安、移风三乡。其民朴，其俗俭，其土
饶粟麦，其产多麋鹿，有西北之风焉。郡境东抵安陆，
西抵荆门，南抵景陵，北抵襄阳，界通荆、湘、川、陕、陈、蔡、
汝、之郊。舟车往来，水陆之冲也。若夫宋玉之宅，两
石竞秀，梅福之庐，炼丹有井，龟鹤有池，兰台避暑之
宫，雄风自若；阳春《白雪》之歌，馀韵莫传。子陵与刘文
叔游，而山有子陵之洞；莫愁家住西渡头，而水有莫
愁之溪。聊屈之山，鹿湖之灵，雨泽应焉；高僧之塔，白
乳之异，凶渠惧焉。以至新郢肇郢亭之名，王维画孟
亭之像，李昉创“五客”之堂，崔耿建天王之祠，皆昔人
胜概遗迹也。夫山川区域之显晦，人物风俗之差殊，
名存而实亡，昔是而今非，传闻之与亲见，固已敻不
相侔，况出于千百岁之后，颓坏毁灼之馀，州图方志
之鲜备，遗民故老之罕言，欲以参稽订正，驱世俗之
惑而信陵谷之传，顾岂浅见寡闻所能？要当质诸闳
览博物君子。